**Broj: 711-I-629-P-353-18/20-06-17**

Zagreb, 12. rujna 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Ante Krištića, općinskog načelnika Općine Viškovci,** pokrenutom Odlukom Povjerenstva Broj: 711-I-1369-P-353-18/19-02-17 od 5. travnja 2019.g.,na 62. sjednici, održanoj 12. rujna 2019. g., donosi sljedeću

**ODLUKU**

1. **Istovremenim obnašanjem dužnosti općinskog načelnika Općine Viškovci i obavljanjem funkcija direktora trgovačkog društva Krištić d.o.o. u razdoblju od 6. lipnja 2013.g. do danas, dužnosnik Ante Krištić počinio je povredu članka 14. stavka 1. ZSSI-a, dok je propustom prijenosa upravljačkih prava na temelju udjela u vlasništvu nad poslovnim udjelom u navedenom trgovačkom društvu na povjerenika nakon stupanja na istu dužnost, dužnosnik počinio povredu članka 16. stavka 1. ZSSI-a.**
2. **Za povrede ZSSI-a dužnosniku Anti Krištiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati 6 mjeseci te će se izvršiti u 6 jednakih uzastopnih mjesečnih obroka, svaki u pojedinačnom mjesečnom iznosu od 500,00 kn.**
3. **Upućuje se dužnosnik da razriješi nastalu situaciju istodobnog obnašanja dužnosti općinskog načelnika Općine Viškovci i obavljanja funkcije direktora trgovačkog društva Krištić d.o.o. te da otkloni propust prijenosa upravljačkih prava na temelju udjela u vlasništvu u istom trgovačkom društvu, jer u suprotnom može doći do pokretanja novog postupka zbog moguće povrede članka 14. stavka 1. ZSSI-a i članka 16. stavka 1. ZSSI-a za razdoblje od dana donošenja ove odluke.**

Obrazloženje

Povjerenstvo je na 45. sjednici, održanoj 5. travnja 2019.g. pokrenulo postupak za odlučivanje o sukobu interesa protiv dužnosnika Ante Krištića, općinskog načelnika Općine Viškovci, zbog moguće povrede članka 14. stavka 1. ZSSI-a, koja proizlazi iz obavljanja funkcije direktora trgovačkog društva Krištić d.o.o. za vrijeme obnašanja navedene dužnosti u razdoblju od 6. veljače 2012.g. do danas te moguće povrede članka 16. stavka 1. ZSSI-a u istom razdoblju, koja proizlazi iz propusta prijenosa upravljačkih prava na temelju udjela u vlasništvu nad poslovnim udjelom u tom trgovačkom društvu na povjerenika.

Na odluku o pokretanju postupka dužnosnik Ante Krištić dostavio je pisano očitovanje u zakonom propisanom roku. U očitovanju dužnosnik u bitnome navodi da dužnost općinskog načelnika Općine Viškovci obnaša volonterski, bez zasnivanja radnog odnosa, u drugom mandatu te da od stupanja na navedenu dužnost u radnom odnosu obavlja funkciju direktora trgovačkog društva Krištić d.o.o.

Dužnosnik napominje da trgovačko društvo Krištić d.o.o. zbog specifičnosti poslova koje obavlja posluje isključivo sa stranim trgovačkim društvom CLAAS GmbH na temelju sklopljenog ugovora te da iz navedenog razloga ne postoji sukob interesa koji bi proizlazio iz poslovnih odnosa trgovačkog društva Krištić d.o.o. sa poslovnim subjektima koji su registrirani ili obavljaju djelatnost na području Republike Hrvatske. Dužnosnik ističe kako navedeno trgovačko društvo nikada nije stupalo u poslovni odnos s Općinom Viškovci.

Na zahtjev Povjerenstva, Općina Viškovci očitovala se dopisom KLASA: 008-01/19-01/01, URBROJ: 2121/10-3-01/19-442 od 11. rujna 2019.g. u kojem se navodi da u razdoblju od siječnja 2011.g. do danas ne postoji poslovni odnos između Općine Viškovci i trgovačkog društva Krištić d.o.o.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona, stoga je i Ante Krištić povodom obnašanja dužnosti općinskog načelnika Općine Viškovci obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Člankom 16. stavkom 1. ZSSI-a propisano je da dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijet će svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Ante Krištić izabran za općinskog načelnika Općine Viškovci u mandatu 2017.-2021.g. te da je istu dužnost obnašao i u mandatu 2013.g. – 2017.g.

Dužnosnik je u izvješću kojeg je podnio Povjerenstvu povodom stupanja na dužnost općinskog načelnika Općine Viškovci u mandatu 2013.g. – 2017.g. naveo da je na dužnost stupio dana 6. lipnja 2013.g. i da istu obnaša volonterski uz primanje volonterske naknade. Stoga dužnosnika od navedenoga dana obvezuju odredbe ZSSI-a.

Dužnosnik je Povjerenstvu podnio izvješće o imovinskom stanju povodom ponovnog izbora na dužnost općinskog načelnika Općine Viškovci dana 11. srpnja 2017.g. u kojem je naveo da je jedini imatelj udjela u vlasništvu (temeljnom kapitalu) trgovačkog društva Krištić d.o.o. te da nije izvršio prijenos upravljačkih prava koja proizlaze iz vlasništva nad istim udjelom. Dužnosnik niti u trenutku podnošenja izvješća niti kasnije nije dostavio Povjerenstvu ugovor ili drugi dokaz da je prenio upravljačka prava. Dužnosnik je i u tom izvješću naveo da istu dužnost obnaša volonterski.

Uvidom u podatke sudskog registra Trgovačkog suda u Osijeku, utvrđeno je da je pod matičnim brojem subjekta: 030119157 upisano trgovačko društvo Krištić d.o.o. trgovina i usluge, čiji je jedini osnivač dužnosnik Ante Krištić koji ujedno obavlja funkciju direktora. Iz podataka povijesnog izvatka za navedeno trgovačko društvo proizlazi da je dužnosnik od osnivanja trgovačkog društva, koje je u sudski registar upisano dana 6. veljače 2012.g., u kontinuitetu do danas direktor istog te jedini imatelj poslovnog udjela.

 Dužnosnicima je na temelju članka 14. stavka 1. ZSSI-a beziznimno za vrijeme obnašanja dužnosti iz članka 3. ZSSI-a zabranjeno obavljati funkciju direktora trgovačkog društva, neovisno tome obnašaju li dužnost profesionalno ili volonterski te su nakon stupanja na dužnost iz tog članka ZSSI-a dužni u primjerenom roku poslove upravljanja koji proizlaze iz vlasništva nad poslovnim udjelom prenijeti na povjerenika, sukladno članku 16. stavku 1. ZSSI-a.

Iz podataka sudskog registra proizlazi da dužnosnik po stupanju na dužnost 6. lipnja 2013.g. do danas nije razriješio okolnost obavljanja funkcije direktora te da nije prenio upravljačka prava nad poslovnim udjelom, a što dužnosnik nije doveo u pitanje u očitovanju niti je podnio dokumentaciju koja bi ukazivala drukčije.

Stoga je utvrđeno da je dužnosnik počinio povredu članka 14. stavka 1. ZSSI-a, koja proizlazi iz obavljanja funkcije direktora trgovačkog društva Krištić d.o.o. za vrijeme obnašanja dužnosti općinskog načelnika Općine Viškovci u razdoblju od 6. lipnja 2013.g. do danas te da je počinio povredu članka 16. stavka 1. ZSSI-a u istom razdoblju, koja proizlazi iz propusta prijenosa upravljačkih prava na povjerenika temeljem vlasništva dužnosnika nad poslovnim udjelom u tom trgovačkom društvu.

Obzirom da dužnosnik navodi da zbog specifičnosti djelatnosti koje obavlja trgovačko društvo Krištić d.o.o. ne stupa u poslovne odnose sa poslovnim subjektima iz Republike Hrvatske, te da slijedom toga između Općine Viškovci, u kojoj obnaša dužnost općinskog načelnika i trgovačkog društva Krištić d.o.o. ne postoji poslovni odnos, a što je potvrđeno i dopisom Općine Viškovci, nisu utvrđene okolnosti koje bi upućivale na moguću povredu članka 17. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da protupravno stanje traje u kontinuitetu u duljem razdoblju te da nije otklonjeno niti nakon pokretanja postupka odnosno da isto postoji i u trenutku donošenja ove odluke kao i da se radi o povredi dvije zakonske odredbe.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje niže sankcije unutar propisanog raspona Povjerenstvo je cijenilo okolnost da je dužnosnik volonter.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 3.000,00 kn, koja će trajati 6 mjeseci te će se izvršiti u 6 jednakih uzastopnih mjesečnih obroka, svaki u pojedinačnom mjesečnom iznosu od 500,00 kn.

Slijedom svega navedenog, donesena je odluka kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ante Krištić, elektronička dostava
2. Objava na internetskoj stranici Povjerenstva
3. Pismohrana